แห่ซื้อK-GOLDดันกองทุนแตะหมื่นล.
กองทุน K-GOLD รับอานิสงส์ทองขาขึ้น เงินลงทุนใหม่แห่ซื้อ 2,000 ล้านบาท หนุนสินทรัพย์จ่อหมื่นล้าน
23 ส.ค. 2554

บลจ.กสิกรไทย เผยกองทุน K-GOLD รับอานิสงส์ทองขาขึ้น เงินลงทุนใหม่แห่ซื้อ 2,000 ล้านบาท หนุนสินทรัพย์จ่อหมื่นล้านบาท 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า กองทุนเปิดเค โกลด์ (K-GOLD) มีมูลค่าทรัพย์สินสุทธิ ณ วันที่ 22 ส.ค.2554 อยู่ที่ 9,811 ล้านบาท เพิ่มขึ้น 3,412 ล้านบาทจากต้นเดือนส.ค. ถือเป็นกองทุนทองคำที่มีขนาดใหญ่ที่สุดในประเทศ โดยทรัพย์สินที่เพิ่มขึ้นบางส่วนได้รับอานิสงส์จากราคาทองที่ปรับสูงขึ้นอย่างรวดเร็วภายในเดือนเดียวกว่า 300 เหรียญสหรัฐต่อออนซ์ หรือเกือบ 20% อีกทั้งมีเงินใหม่เข้ามาลงทุนในช่วงเวลาดังกล่าวกว่า 2,000 ล้านบาท โดยเป็นนักลงทุนใหม่เกือบ 3,000 คน ภายในระยะเวลาไม่ถึงเดือน 



ภาพประกอบข่าว
จุดเด่นของกองทุน K-GOLD มีต้นทุนต่ำและใช้เงินลงทุนเพียง 5,000 บาทเท่านั้น จึงเป็นทางเลือกที่เหมาะสมสำหรับการลงทุนในช่วงขาขึ้นของทองคำในภาวะปัจจุบัน 
อย่างไรก็ตามบลจ.กสิกรไทย มองว่าราคาทองน่าจะพุ่งขึ้นไปถึง 2,000 เหรียญสหรัฐต่อออนซ์ได้ในช่วงปลายปีนี้จากความกังวลปัญหาหนี้ในยุโรป นอกจากนี้ตัวเลขการซื้อทองคำของธนาคารกลางทั่วโลกในช่วง 6 เดือนแรกของปี 2554 ก็ปรับขึ้นกว่า 100% จาก 6 เดือนหลังของปี 2553 ยิ่งเพิ่มความเชื่อมั่นต่อราคาทองคำให้กับนักลงทุนทั่วโลก
“สิ่งที่ผู้ลงทุนควรจับตาอย่างใกล้ชิด หากต้องการเข้าลงทุนในทองคำจังหวะนี้ คือ ความผันผวนในระยะสั้น เพราะราคาทองคำปรับตัวสูงที่สุดในรอบ 30 ปี นับตั้งแต่ปี 2523 ทำให้เกิดความกังวลกันว่า อาจจะเกิดฟองสบู่ทองคำเหมือนที่เคยเกิดขึ้นในปี 2523 ที่ราคาทองปรับตัวลดลงในเดือนเดียวกว่า 20% หลังจากปรับขึ้นอย่างรวดเร็ว"นายพัชร กล่าว
อย่างไรก็ดีจากปัญหาด้านเศรษฐกิจของสหรัฐฯ และยุโรปที่ยังคงเปราะบาง จึงทำให้ทองคำยังคงเป็นที่ต้องการในฐานะสินทรัพย์ปลอดภัยอยู่